Dr. Valentina Franca

**Poostreni pogoji za delovanje (kadrovskih) agencij**

*Z novelo Zakona o urejanju trga dela (ZUTD-C, Uradni list RS, št. 100/2013), ki jo je Državni zbor RS sprejel 27. novembra 2013, so se znatno poostrila pravila za ustanavljanje in delovanje kadrovskih agencij (v nadaljevanju agencije). Novela ZUTD-C se prične uporabljati s 1. 3. 2014.*

Novela ZUTD-C prinaša vrsto novosti, med drugim prepotrebne **opredelitve glavnih pojmov**, povezanih s posredovanjem dela prek agencij. Opredelitve so zlasti pomembne, ker predstavljajo osnovo, na kateri bo mogoče razmejiti dejavnost kadrovskih agencij od opravljanja storitev na podlagi civilnih pogodb, npr. outsourcinga. V 163. členu ZUTD tako opredeljuje pojme ***zagotavljanje dela delavcev drugemu uporabniku; napoteni delavec, uporabnik in čas zagotavljanja dela*.** Ravno tako določa, kdo je lahko ***delodajalec****,* ki zagotavlja delo delavcev uporabniku.

Novosti sta tudi obveznost agencij, da pridobijo **dovoljenje za opravljanje dejavnosti posredovanja dela** in **vpis v register** oziroma v evidenco domačih/tujih pravnih in fizičnih oseb za opravljanje dejavnosti zagotavljanja dela delavcev uporabniku. Dovoljenje mora agencija pridobiti s strani ministrstva, pristojnega za delo, pred pričetkom opravljanja dejavnosti (167. člen). **Pogoji za pridobitev dovoljenja** pa so (164. člen ZUTD):

– v obdobju zadnjih dveh let ni bila pravnomočno izrečena globa zaradi kršitve predpisov, ki urejajo delovna razmerja, zaposlovanje in delo tujcev, varnost in zdravje pri delu, zaposlovanje na črno ter trg dela;

– v obdobju zadnjih dveh let ni neporavnanih zapadlih obveznosti iz naslova plačila za delo;

– v obdobju zadnjih dveh letih ni bilo objave na seznamu davčnih zavezancev z zapadlimi neplačanimi davčnimi obveznostmi in na seznamu nepredlagateljev obračunov, ki ga objavljata Davčna uprava Republike Slovenije in Carinska uprava Republike Slovenije, in na dan vložitve vloge ni neporavnanih zapadlih davčnih obveznosti;

– izpolnjevanje kadrovskih, organizacijskih, prostorskih in drugih pogojev, ki jih podrobneje predpiše minister, pristojen za delo;

– kot glavna dejavnost je registrirano dejavnost posredovanja začasne delovne sile;

– predložitev bančne garancije najmanj v višini 30.000 evrov;

– če ima pravna ali fizična oseba sedež v drugi državi članici EU, EGP ali v Švicarski konfederaciji, mora ustanoviti podružnico na območju Republike Slovenije.

Po pridobitvi dovoljenja se lahko agencija vpiše v register ali evidenco. Ob izpolnitvi obojega navedenega (dovoljenje in vpis) lahko agencija **opravlja dejavnost za državljane Republike Slovenije in tujce**, ki imajo osebno delovno dovoljenje ali pravico do prostega dostopa na slovenski trg dela v skladu z zakonom, ki ureja zaposlovanje in delo tujcev, razen če z mednarodnim sporazumom ni drugače določeno.

Poleg tega novela ZUTD-C določa (165. člen), da mora agencija v času trajanja zaposlitve zagotoviti napotenemu delavcu **vse pravice** iz delovnega razmerja, ki mu pripadajo v skladu s predpisi, ki urejajo delovna razmerja, in brez postavljanja kakršnih koli omejitev mora **dopustiti** napotenemu delavcu **možnost sklenitve delovnega razmerja** pri uporabniku po izteku časa zagotavljanja dela. Hkrati pa je agenciji prepovedano od napotenega delavca zahtevati, da opravlja delo v okviru drugih dejavnosti, za katere je delodajalec za zagotavljanje dela registriran. Ravno tako **ne sme z napotenimi delavci opravljati del, ki jih je pridobil na podlagi pogodb, sklenjenih po predpisih civilnega prava.** Dodatno je tudi določeno, da agencija ne sme delavca napotiti k uporabniku in uporabnik tega delavca ne sme sprejeti na delo, če sta agencija in uporabnik **medsebojno povezani družbi** v smislu Zakona o gospodarskih družbah.

Novela tudi določa, kdaj lahko ministrstvo, pristojno za delo, agenciji po uradni dolžnosti **odvzame dovoljenje** za opravljanje dejavnosti in jo **izbriše iz registra** ali evidence. Na primer, to lahko stori, če agencija ne izpolnjuje več pogojev za opravljanje dejavnosti. V smislu večjega nadzora sta dodatno določeni obveznosti agencij, da morajo ministrstvu, pristojnemu za delo poročati in posredovati zahtevane podatke ter predložiti **poročilo neodvisnega revizorja,** iz katerega je razvidno, ali je v preteklem poslovnem letu pri opravljanju dejavnosti poslovala v skladu z določbami Zakona o delovnih razmerjih, in se nanašajo na pogodbo o zaposlitvi med delavcem in delodajalcem, ki opravlja dejavnost zagotavljanja dela delavcev uporabniku, in na dogovor med uporabnikom in delodajalcem za zagotavljanje dela ter ali je pravočasno odpravljala ugotovljene nepravilnosti.

Poleg tega je novela ZUTD-C določila, da minister, pristojen za delo, imenuje **strokovno komisijo za spremljanje izvajanja opravljanja dejavnosti.** Komisija, ki je sestavljena iz predstavnikov ministrstva, inšpekcije za delo, združenja agencij za zaposlovanje ter reprezentativnih združenj delodajalcev in sindikatov na ravni države, spremlja izvajanje opravljanja dejavnosti in sprejema stališča ter priporočila za nadaljnje urejanje tega področja. ZUTD je določil tudi globe za kršenje zakonodaje. Kršitve in globe so natančneje navedene v členih 178., 179. in 179a ZUTD. Za kršitve je lahko oglobljena tako agencija kakor tudi uporabnik.

**Novosti tudi pri koncesionarjih**

V 85. členu ZUTD so določeni pogoji za pridobitev koncesije za opravljanje storitev vseživljenjske karierne orientacije in posredovanja zaposlitve. Poleg domačih in tujih pravnih subjektov s sedežem v Republiki Sloveniji, ki imajo za opravljanje dejavnosti ustrezne kadre, poslovne prostore in opremo ter izpolnjuje druge pogoje, ki jih podrobneje predpiše minister, pristojen za delo, lahko po novem koncesijo pridobijo tudi **konfederacije ali zveze sindikatov, reprezentativnih na območju države, in združenja delodajalcev, reprezentativna na območju države, ki izpolnjujejo pogoje iz prvega odstavka 85. člena ZUTD**. Po ZUTD se tem subjektom ni treba registrirati za opravljanje dejavnosti, ki je predmet koncesije.